Document ID: 31994R0792

KOMISSION ASETUS (EY) N:o 792/94,
annettu 8 päivänä huhtikuuta 1994,
yksityiskohtaisista säännöistä neuvoston asetuksen (ETY) N:o 3118/93 soveltamiseksi maanteiden tavaraliikenteen harjoittamiseen omaan lukuun
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon edellytyksistä, joilla muut kuin jäsenvaltiosta olevat liikenteenharjoittajat voivat harjoittaa kansallista maanteiden tavaraliikennettä jäsenvaltiossa 25 päivänä lokakuuta 1993 annetun neuvoston asetuksen (ETY) N:o 3118/93 () ja erityisesti sen 1 artiklan 4 kohdan,
sekä katsoo, että
kabotaasiluvat on myönnettävä niin omaan lukuun maanteiden tavaraliikennettä harjoittamaan oikeutetuille yrityksille kuin myös toisen lukuun tällaista liikennettä harjoittaville yrityksille,
vastaanottavan jäsenvaltion on hyväksyttävä kabotaasilupa riittävänä osoituksena yrityksen oikeudesta harjoittaa maanteiden tavaraliikennettä omaan lukuun yhteisistä säännöistä harjoitettaessa kansainvälistä liikennettä (maanteiden tavaraliikenne toisen lukuun) 23 päivänä heinäkuuta 1962 annetun ensimmäisen neuvoston direktiivin (), sellaisena kuin se on viimeksi muutettuna asetuksella (ETY) N:o 881/92 (), liitteessä olevan 4 kohdan mukaisesti,
kaikkia asetuksessa (ETY) N:o 3118/93 vahvistettuja kabotaasilupien myöntämis- ja käyttämisedellytyksiä sovelletaan omaan lukuun harjoitettavaan maanteiden tavaraliikenteeseen, ja
tätä asetusta olisi sovellettava 1 päivään tammikuuta 1994 alkaen, jotta se koskisi myös jo asetuksen (ETY) N:o 3118/93 perusteella omaan lukuun harjoitettua kabotaasiliikennettä,
ON ANTANUT TÄMÄN ASETUKSEN
1 artikla
Jossakin sijoittautumisjäsenvaltiossa sen lainsäädännön mukaisesti maanteiden tavaraliikennettä omaan lukuun harjoittamaan oikeutetuilla yrityksillä on oikeus saada asetuksen (ETY) N:o 3118/93 2 artiklassa tarkoitettu kabotaasilupa samoin edellytyksin kuin yritykset, jotka harjoittavat maanteiden tavaraliikennettä toisen lukuun.
2 artikla
Vastaanottavan jäsenvaltion viranomaisten on hyväksyttävä kabotaasilupa riittävänä osoituksena yrityksen oikeudesta harjoittaa maanteiden tavaraliikennettä omaan lukuun ensimmäisen direktiivin liitteen 4 kohdan tarkoittamalla tavalla.
3 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 1 päivään tammikuuta 1994 alkaen.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 8 päivänä huhtikuuta 1994.

Labels: 8